wickkiey/tamil-wikipedia-markdown huggingface dataset:
# மணிமுத்தாறு அணை

**மணிமுத்தாறு அணை** என்பது தமிழ்நாட்டின், திருநெல்வேலி மாவட்டத்தில் மணி முத்தாற்றின் குறுக்கே கட்டப்பட்ட அணைகளுள் ஒன்று. இந்த ஆறு மேற்குத் தொடர்ச்சி மலையில் களக்காடு பகுதியில் செங்கல்தேரி அருகே பச்சையாற்றின் பிறப்பிடத்திலிருந்து தனியாகப் பிரிந்து மணிமுத்தாறு அருவியாக மணிமுத்தாறு அணைக்கட்டில் வந்து விழுகிறது. இந்த ஆறு கல்லிடைக்குறிச்சி மற்றும் அம்பாசமுத்திரம் அருகே தாமிரபரணி ஆற்றில் கலக்கிறது. மழைக்காலத்தில் பெருவெள்ளமாக இது பாய்கிறது.  

இந்த நீர் மழைக்காலத்தில் தாமிர பரணியில் கலந்து வீணாகக் கடலில் கலப்பதைத் தடுக்க அப்போதைய தமிழக முதல்வர் காமராசரால் கொண்டு வரப்பட்ட அணைத் திட்டம் இது, சிங்கம்பட்டி அருகே 1958 ஆம் ஆண்டு அமைக்கப்பட்டது இந்த அணை. இந்த அணையில் 118 அடிவரை நீரைத் தேக்கலாம். அணையில் 5,511 மில்லியன் கனஅடி கொள்ளளவுடையதாகும். அணையின் மொத்த நீளம் 3 கி.மீ.  

அணையில் தேக்கப்படும் நீரின் மூலம் திருநெல்வேலி மாவட்டத்தில் தெற்கு வீரவநல்லூர், கரிசல்பட்டி மற்றும் பச்சையாறு பாசனம் பெறாத நாங்குநேரி தாலுகாவின் வடக்குப் பகுதிகள், திசையன்விளை ஆகிய பகுதிகளில் சுமார் 65,000 ஏக்கர் நிலங்கள் பாசன வசதி பெறுகின்றன.மேலும் பெருங்கால் பாசனம் மூலம் சுமார் 2600 ஏக்கர் நிலம் பாசன வசதி பெறுகின்றன. அவை வைராவிகுளம் ஜமீன் சிங்கம்பட்டி அயன் சிங்கம்பட்டி தெற்கு பாப்பான்குளம் பொட்டல் மூலச்சி ஆகும். அணை கட்டும் முன்பு அப்பகுதியில் உள்ள விவசாயிகள் தங்கள் நிலங்களை அரசிற்கு நன்கொடையாகவும் கொடுத்தனர். இந்தபெருங்கால் பாசன கால்வாய் மணிமுத்தாறு அணையின் நீர்பிடிப்பு பகுதியில் உட்பகுதியிலிருந்து ஆரம்பமாகிறது.ஜூன் 1ஆம் தேதி கார் சாகுபடி செய்ய தண்ணீர் திறக்கப்படும் . தவிர மேற்கண்ட பகுதிகளுக்குக் குடிநீர் ஆதாரமாக இந்த அணை உள்ளது. மணி முத்தாறு அணைக்கட்டு மற்றும் அருவி ஆகியவை சிறந்த சுற்றுலாத் தலமாக விளங்குகின்றன.
# சுவாமி பூமானந்த தீர்த்தர்



**சுவாமி பூமானந்த தீர்த்தர்** (Swami Bhoomananda Tirtha) (தேவநாகரி: स्वामी भूमानन्द तीर्थ; மலையாளம்: സ്വാമി ഭൂമാനന്ദ തീര്ത്ഥ), இந்தியாவின் கேரள மாநிலத்தைச் சேர்ந்த சந்நியாசியும், சமூக சீர்திருத்தவாதியும் ஆவார். இவர் மலையாளம், இந்தி, ஆங்கிலம் மற்றும் தமிழ் மொழிகளில் ஆற்றிய வேதாந்தம், உபநிடதங்கள், பகவத் கீதை மற்றும் பாகவதம் தொடர்பான சொற்பொழிவுகளால் புகழ் பெற்றவர். மேலும் கேரளாவில், இந்து இந்து சமய மரபிற்கும், சட்டத்திற்குப் புறம்பான சடங்குகளை, இந்து சமயக் கோயில்களில் நடைபெறுவதை இயக்கங்கள் அமைத்து தடுத்தவர். வேதாந்தம், பாகவதம், மனித ஆற்றல் வளர்ச்சி தொடர்பாக பல நூல்களை ஆங்கிலம், மலையாளம் மற்றும் இந்தி மொழிகளில் வெளியிட்டுள்ளார்.  
திருச்சூர் அருகே *வெங்கினிசேரி* எனும் கிராமத்தில் *நாராயண ஆஸ்ரம தபோவனம்* நடத்தி வருகிறார். இவ்வாசிரமத்தில் மாணவர்களுக்கு வேதாந்த வகுப்புகள் நடத்தப்படுகிறது.  

## இதனையும் காண்க
- சுவாமி தயானந்த சரசுவதி
- சுவாமி பரமார்த்தனந்தர்
- சுவாமி குருபரானந்தர்
# பகுரைனில் பெண்கள்


**பகுரைனில் பெண்கள்** *(Women in Bahrain)* பொதுவாக பிற அரபு நாடுகளை விட பகிரங்கமாக பொதுப்பணிகளில் தீவிரமாக ஈடுபடுகின்றனர். நன்கு படித்தவர்களாக உள்ளனர். அதிகமான பகுரைன் பெண்கள் முக்கிய தொழில்களில் உயர் பதவிகளை வகிக்கின்றனர். பெண்களுக்கான சமூக அமைப்புகள் மற்றும் மகளிர் அமைப்புகளில் பங்கேற்று செயலாற்றுகின்றனர். வாக்களிக்கும் உரிமை இவர்களுக்கு அளிக்கப்பட்டுள்ளது. கிட்டத்தட்ட நான்கில் ஒரு பகுதிப் பெண்கள் வீட்டுக்கு வெளியில் வந்து வேலை செய்யும் பெண்களாக உள்ளனர்  

## உடை, தோற்றம் மற்றும் நடத்தை

பொது இடங்களில் சில பகுரைனியப் பெண்கள் தலைக்குப் போர்வை அணிபவர்களாக இருந்தாலும் பெரும்பாலானோர் முற்றிலுமாக முக்காடு அணிவதில்லை  

## சமூக ஈடுபாடுகள்

1960 கள் போன்ற கடந்த காலத்தில், பகுரைன் பெண்கள் தங்கள் கணவர்களின் தொழிலையே நம்பியிருந்தனர். ஒரு மீனவனுக்கு வாழ்க்கைத் துணையாகும் பெண் அவனுடைய மீன் வணிகத்திற்கு உதவியாக மீன்களைத் தூய்மைப்படுத்துவது, மீன்களை விற்பது போன்ற செயல்களில் ஈடுபட்டனர். இதே போல ஒரு விவசாயியை திருமணம் செய்து கொள்ளும் பெண் விவசாய நிலத்தில், சந்தைப் பொருட்களை உற்பத்தி செய்வதில் அவனுக்கு உதவியாளாகச் செயல்பட்டனர். நகரங்கள் மற்றும் மாநகரங்களில், பகுரைனியப் பெண்கள் பாரம்பரியமாக குழந்தைகள் பார்த்துக்கொள்வது மற்றும் வீட்டைப் பராமரிப்பது போன்ற வேலைகளை கடமையாக நினைத்து செய்து வந்தனர். பணக்கார பகுரைன் பெண்கள், பொதுவாக, அவர்களுக்காக அன்றாட வேலைகளை செய்யும் வேலைக்காரர்களை கட்டளையிட்டு வேலைவாங்கிக் கொண்டிருந்தனர், பகுரைன் பெண்கள் கூடுதலாக பாரம்பரிய பூந்தையல் தொழிலில் நிபுணத்துவம் பெற்றவர்களாக இருந்தனர். பகுரைனியப் பெண்களின் பூந்தையல் வேலைப்பாட்டுத் திறமை பகுரைன் கலாச்சாரம் மற்றும் பாரம்பரியத்தை பிரதிபலித்து நாட்டிற்குப் புகழ் சேர்க்கிறது எனலாம்  

கடந்த முப்பது வருட காலங்களில், பகுரைன் பெண்கள் சமுதாயத்தில் தங்களுடைய வழக்கமான மரபுமுறைகளில் இருந்து விடுபடத் தொடங்கியுள்ளனர். கல்வி, மருத்துவம், செவிலியர் பயிற்சி, சுகாதாரம் தொடர்பான இதரப்பணிகள், நிதிமுதலீடு , எழுத்தர் வேலைகள், ஒளி சாதனங்கள் உற்பத்தி, வங்கி தொழில், மற்றும் கால்நடை அறிவியல், போன்ற பல்வேறு துறைத் தொழிகளில் தங்களை ஈடுபடுத்திக் கொண்டு மற்றவர்கள் மத்தியில் இயல்பாக தங்கள் வாழ்க்கையை வாழ்ந்து வருகிறார்கள்  

## ஓட்டுரிமை

அக்டோபர் 2002 இல் நடைபெற்ற பகுரைன் நாடாளுமன்ற தேர்தலில் வாக்களிக்கும் உரிமை பகுரைன் பெண்களுக்கு வழங்கப்பட்டது. மேலும் இதே ஆண்டில் மேற்கொள்ளப்பட்ட அரசியலமைப்பு திருத்தம், பகுரைனியப் பெண்களை முழு உரிமை கொண்ட பெண்களாக அங்கீகரித்தது. வளைகுடா கூட்டமைப்பு நாடுகளில் இவ்வுரிமையை அளித்த இரண்டாவது நாடு என்ற பெருமையும் பகுரைனுக்குக் கிடைத்தது
# நேஷனல் செல்லையா

**நேஷனல் செல்லையா** (சூலை 31, 1936 - நவம்பர் 25, 2016) ஒரு பிரபல ஒளிப்படக் கலைஞர் ஆவார். தென்னிந்திய திரைப்பட புகைப்பட கலைஞர்கள் சங்கத்தின் தலைவராக இருந்தவர்.  

## வாழ்க்கைக் குறிப்பு
இவர் சிவகங்கை மாவட்டம், காரைக்குடியில் பிறந்தவர். அவருக்கு இரண்டு மகனும், ஒரு மகளும் உள்ளனர். மூத்த மகன் மாயழகன் எனும் மாயா பிரபல ஒளிப்பதிவாளர் ஆவார், இளைய மகன் அன்பழகன் தந்தையாரைப் பின் தொடர்ந்து புகைப்பட கலைஞராக பணியாற்றி வருகிறார்.  

## ஒளிப்படப் பணிகள்
துவக்கத்தில் அவர் பி.கே.நாகராஜன் எனும் ஒளிப்படக் கலைஞரிடம் உதவியாளராக இணைந்து “சோரி சோரி” எனும் இந்திப் படத்தில் நடிகர் ராஜ்கபூரை முதன் முதலில் படம் எடுக்கத் தொடங்கி ரஜினிகாந்த்தின் பாட்ஷா வரை 400 படங்களுக்கு மேல் புகைப்பட கலைஞராக பணியாற்றியுள்ளார். பெரியார், காமராஜர், அண்ணாதுரை, கருணாநிதி, எம்.ஜி.ஆர், ஜெயலலிதா என அனைத்து தலைவர்களையும் புகைப்படம் எடுத்தவர் மற்றும் சிவாஜி கணேசன், ரஜினிகாந்த், கமல் போன்ற நடிகர்களுடன் பணியாற்றியுள்ளார். ரஜினிகாந்த் நடித்த பாட்ஷா படத்தில் நீ நடந்தால் நடையழகு எனும் பாடலில் போக்குவரத்து காவலர் வேடத்தில் ரஜினிகாந்த்துடன் நடித்துள்ளார்.  

## கலைமாமணி விருது
இவரின் பணிகளை அங்கீகரிக்கும் விதமாக தமிழக அரசின் கலைமாமணி விருது 2007 ஆம் ஆண்டு இவருக்கு விருது வழங்கப்பட்டது.
# நீர்க் கரடி



**மெதுநடையன்** (*Tardigrade*) அல்லது **பாசி பன்றிக்குட்டி** என்பது ஒரு நுண் விலங்குகள் இனத்தைச் சார்ந்த நீரில் வாழும் விலங்கு ஆகும். இதை வெறுங்கண்ணால் பார்க்க இயலாது நுண்நோக்கி உதவியுடன்தான் இதைப் பார்க்க முடியும். இவை அரை மில்லி மீட்டர் அளவுவரை இருக்கும், விதி விலக்காகச் சில நீர்க்கரடிகள் ஒன்றரை மில்லி மீட்டர் வரை வளரும். இவ்வினத்தை ஜெர்மனி விலங்கியல் நிபுணர் ஜோஹன் ஆகஸ்ட் எப்பிராயீம் சீயோசி என்பவரால் 1773 ஆம் ஆண்டு கண்டுபிடிக்கப்பட்டது. இவை உறைந்து போன குளிரிலும் இனப்பருக்கம் செய்யும் தன்மையைப் பெற்றுள்ளது.  

இவற்றுக்கு 8 கால்கள் இருக்கின்றன. ஒவ்வொரு கால்களிலும் நான்கு முதல் எட்டு நகங்கள் வரை இருக்கும். இந்தக் கால்களைக் கொண்டு இது நடந்து வரும் காட்சி கரடி நடப்பது போலவே இருக்கும். இதனால் இவை இப்பெயர் பெற்றன. பாசிகள் மீதும், சிறு சிறு நுண்ணுயிரிகள் மீதும் தன் உடம்பில் இருந்து சுரக்கும் திரவத்தைப் பரப்பி அதனை உணவாக்கிக் கொள்கிறன. உணவும் தண்ணீரும் இல்லாமல் 30 ஆண்டுகள் வரை இவற்றால் உயிர்வாழ முடியும். நீர்ச்சத்து ஒரு சதவீதத்திற்குக் கீழ் குறையும்போதுதான் இவை மரணமடைகின்றன.  

இந்த உயிரி 150 டிகிரி செல்சியஸ் வெப்பநிலையிலும் வாழ்கிறது. மேலும் மைனஸ் 200 டிகிரி செல்சியஸ் வெப்ப நிலையிலும் வாழக்கூடியதாக இது உள்ளது. மனிதர்கள் பத்து அலகு அணுக் கதிரிவீச்சலேயே மரணம் அடைவார்கள். ஆனால், இது 5,000 அலகு கதிரியக்கத்தையும் தாங்கக்கூடியதாக உள்ளது. இவை வெயில், மழை, பனி, புயல், தகிக்கும் எரிமலைகள், பனிபடர்ந்த மலைகள், ஆழ்கடல்கள், காற்றே இல்லா வான்வெளி என எல்லா இடங்களிலும் வாழும் தகவமைப்பை பெற்று, உலகம் முழுவதும் இந்த நீர்க்கரடிகள் காணப்படுகின்றன. இமயமலையில் 6,000 மீட்டர் உயரத்தில் பனி உறைந்த பிரதேசத்திலும், ஆழ்கடலில் 4,000 மீட்டர் ஆழத்தில் இவை வாழ்கின்றன. ஆராய்ச்சிக்காகச் சில நீர்க்கரடிகள் வான் வெளியில் ஆய்வாளர்கள் வைத்து, பத்து நாட்களுக்குப் பிறகு மீண்டும் பூமிக்கு எடுத்து வந்தபோது ஒரு நீர்க்கரடி கூட சாகவில்லை. இதனால் இதற்கு ‘வான் கரடி’ என்ற பெயரும் வந்தது.
# ஒலிம்பிக் விளையாட்டுகளில் வியட்நாம்

**வியட்நாம்** *(Vietnam)* 1952 இல் வியட்நாமில் நடந்த கோடைக்கால ஒலிம்பிக் போட்டிகளில் முதன்முதலாக வியட்நாமிய அரசு சார்பில் கலந்துகொண்டது. 1954 ஆன் ஆண்டு வியட்நாம் பிரிவினைக்குப் பிறகு, 1956 கோடை ஒலிபிக் முதல் 1972 கோடை ஒலிம்பிக் வரை, தென்வியட்நாம் மட்டுமே, அதாவது வியட்நாமியக் குடியரசு மட்டுமே, ஒவ்வொரு ஒலிம்பிக் விளையாட்டுக்கும் தம் விளையாட்டு வீர்ர்களை அனுப்பி போட்டியில் பங்கேற்றது.  

1976 ஆம் ஆண்டு வியட்நாம் ஒருங்கிணைப்புக்குப் பிறகு, வியட்நாம் சமவுடைமைக் குடியரசாக 1980 கோடை ஒலிம்பிக்கில் இருந்து ஒவ்வொரு ஒலிம்பிக் விளையாட்டிலும், 1984 ஆம் ஆண்டைத் தவிர, கலந்துகொண்டது. இப்போதைய வியட்நாமிய ஒலிம்பிக் குழு 1976இல் உருவாக்கப்பட்டது. இது பன்னாட்டு ஒலிம்பிக் குழுவால் 1979 இல் முழுமையாக ஒப்புக்கொள்ளப்பட்டது. வியட்நாம் குளிர்கால ஒலிம்பிக்கில் எப்போதுமே கலந்துகொண்ட்தில்லை.  

## பதக்கப் பட்டியல்கள்

### கோடை விளையாட்டுப் பதக்கங்கள்

| விளையாட்டுகள் | வெண்கலம் | மொத்தம் |  |  |  |
| --- | --- | --- | --- | --- | --- |
| align= 1896–1948 | *பங்கேற்கவில்லை* |  |  |  |  |
| 1952 | 8 | *வியட்நாமாக 1952 கோடையில் கலந்துகொண்டது* |  |  |  |
| 1956 | 6 | *வியட்நாமாக 1956 கோடையில் கலந்துகொண்டது* |  |  |  |
| 1960 | 3 | *வியட்நாமாக 1960 கோடையில் கலந்துகொண்டது* |  |  |  |
| 1964 | 16 | *வியட்நாமாக 1964 கோடையில் கலந்துகொண்டது* |  |  |  |
| 1968 | 9 | *வியட்நாமாக 1968 கோடையில் கலந்துகொண்டது* |  |  |  |
| 1972 | 2 | *வியட்நாமாக 1972 கோடையில் கலந்துகொண்டது* |  |  |  |
| 1976 | *பங்கேற்கவில்லை* |  |  |  |  |
| 1980 | 31 | 0 | 0 | 0 | 0 |
| 1984 | *புறக்கணித்தது* |  |  |  |  |
| 1988 | 10 | 0 | 0 | 0 | 0 |
| 1992 | 7 | 0 | 0 | 0 | 0 |
| 1996 | 6 | 0 | 0 | 0 | 0 |
| 2000 | 7 | 0 | 1 | 0 | 1 |
| 2004 | 11 | 0 | 0 | 0 | 0 |
| 2008 | 13 | 0 | 1 | 0 | 1 |
| 2012 | 18 | 0 | 0 | 0 | 0 |
| 2016 | 23 | 1 | 1 | 0 | 2 |
| 2020 | *வருங்கால நிகழ்ச்சி* |  |  |  |  |

### விளையாட்டுவாரியான பதக்கங்கள்

| } |  |  |  |  |
| --- | --- | --- | --- | --- |
| align= குறிபார்த்து சுடுதல் | 1 | 1 | 0 | 2 |
| align= தயேக்வோந்த் | 0 | 1 | 0 | 1 |
| align= பாரம்தூக்கல் | 0 | 1 | 0 | 1 |

## பதக்கம்பெற்றவர் பட்டியல்

| பதக்கம் | பெயர் | விளையாட்டுகள் | விளையாட்டு | நிகழ்ச்சி |  |
| --- | --- | --- | --- | --- | --- |
| வெள்ளிப் பதக்கம் | திரான் கியேயு நாகன் | 2000 | தயேக்வோந்தோ | மகளிர் 57 கிலோ |  |
| வெள்ளிப் பதக்கம் | கோவாங் ஆன் துவான் | 2008 | பாரம்தூக்கல் | ஆடவர் 56 கிலோ |  |
| பொற்பதக்கம் | கோவாங் சுவான் வின் | 2016 | குறிபார்த்து சுடுதல் | ஆடவர் 10 மீ காற்றுக் கைத்துப்பாக்கி |  |
| வெள்ளிப் பதக்கம் | கோவாங் சுவான் வின் | 2016 | குறிபார்த்து சுடுதல் | ஆடவர் 50 மீ கைத்துப்பாக்கி | } |
# சந்தியா ராகம்



**சந்தியா ராகம்** (*Sandhya Raagam*) 1989 ஆம் ஆண்டு வெளியான ஒரு இந்திய தமிழ்த் திரைப்படமாகும். பாலு மகேந்திரா எழுதி, தயாரித்து, இயக்கிய இத்திரைப்படத்தில் சொக்கலிங்க பாகவதர், அர்ச்சனா, ஓவியர் வீர சந்தானம் ஆகியோர் முக்கிய பாத்திரங்களில் நடித்தார்கள். 1990 ஆம் ஆண்டு இடம்பெற்ற 37ஆவது தேசிய திரைப்பட விருதுகளில் இத்திரைப்படம் சிறந்த குடும்பப் படமாக தேர்ந்தெடுக்கப்பட்டது.  

## திரைக்கதை
80 வயது முதியவரான சொக்கலிங்கம், தன் மனைவியின் மறைவுக்குப் பின், தான் வாழ்ந்த கிராமத்தை விட்டு நீங்கி சென்னையில் தன் அண்ணன் மகனான வாசுவின் வீட்டில் தங்குவதற்கு வருகிறார். வாசு தன் குடும்பத்துடன் ஒரு ஒண்டுக் குடித்தனத்தில் வாழ்கிறான். அவனால் தன் குடும்பத்தின் தேவைகளையே நிறைவேற்ற முடியவில்லை. இந்த நிலையில் சொக்கலிங்கத்தை ஒரு மேலதிக பாரமாக அவன் உணருகிறான். அவனது மனைவி சொக்கலிங்கம் மீது பாசமும் அனுதாபமும் கொண்டிருந்தாலும், குடும்ப நிலை காரணமாக பிரச்சனைகள் ஏற்படுகின்றன. அவர்கள் படும் கஷ்டம் காரணமாகச் சொக்கலிங்கம் ஒரு முதியோர் இல்லத்தில் சேர்ந்து கொள்கிறார். ஆயினும் பாசம் விடவில்லை. குடும்ப பாசம் எப்படி எப்படி வெளியாகிறது என்பதைச் சொல்வதே மீதிக் கதையாகும்.  

## நடிகர்கள்
நடிகர் பட்டியல் திரைப்படத் தலைப்பிலிருந்து எடுக்கப்பட்டது.  

- கே. ஏ. சொக்கலிங்க பாகவதர் - *சொக்கலிங்கம்*
- அர்ச்சனா - *வாசுவின் மனைவி*
- ஓவியர் வீரசந்தானம் - *வாசு*
- பேபி ராஜலட்சுமி - *வாசுவின் குழந்தை*
- சீதா பாட்டி
- சூரியகாந்தம்மா
- தாதாஜி
- பிரணயமூர்த்தி
- சக்திவேல்
- *ஆட்டோ* ராஜா
- ரவி
- டால்ரிக்ஸ்
- மீனாகுமாரி
- ரேவதி
- நிர்மலா
- குமாரி

## கருப்பொருள்
திரைப்படத்தின் மையக் கரு முதுமையின் அனுபவங்களைச் சுற்றி அமைந்துள்ளது  

## தயாரிப்பு விபரம்
திரைப்படம் மிகக் குறைந்த செலவுடன் தயாரிக்கப்பட்டது. தனது முந்தைய திரைப்படங்கள் போல பாலு மகேந்திராவே வசனம், படத்தொகுப்பு, ஒளிப்பதிவு, இயக்கம் என பல துறைகளையும் கையாண்டார். ராமசாமி கலை அம்சத்தையும், வி. எஸ். மூர்த்தி, ஏ. எஸ். லட்சுமிநாராயணன் ஆகியோர் ஒலிப்பதிவையும் மேற்கொண்டார்கள். இத் திரைப்படத்தில் பாடல்கள் இடம் பெறவில்லை. பின்னணி இசையை எல். வைத்தியநாதன் அமைத்தார்.  

## வரவேற்பு
*சந்தியா ராகம்* இதுவரை எந்தத் திரையரங்கிலும் வெளியிடப்படவில்லை. தூர்தர்ஷன் தொலைக்காட்சியில் அவ்வப்போது ஒளிபரப்பப்பட்டு வருகிறது. 1990 ஆம் ஆண்டு சிறந்த குடும்பச் சித்திரத்துக்கான தேசிய திரைப்பட விருதை வென்றது. 2007 ஆம் ஆண்டு தி இந்து நாளிதழுக்கு அளித்த ஒரு நேர்காணலில், *வீடு*, *சந்தியா ராகம்* இரண்டு திரைப்படங்களுமே தான் அதிகம் தவறு செய்யாத, குறைந்த விட்டுக்கொடுப்புகளுடன் கூடிய திரைப்படங்கள் என பாலு மகேந்திரா குறிப்பிட்டுள்ளார்.  

இந்தத் திரைப்படத்தின் மூலப் பிரதி (நெகடிவ்) இப்போது இல்லை என 2011 ஆம் ஆண்டில் பாலு மகேந்திரா கூறினார்.
# கௌடிய வைணவம்


**கௌடிய வைணவம்** (Gaudiya Vaishnavism), **சைதன்ய வைணவம்**, **ஹரே கிருஷ்ணா** என்ற பெயர்களில் அழைக்கப்படும் வைணவப் பிரிவை கிழக்கிந்தியாவின், வங்காளம் மற்றும் ஒடிசாவில் நிறுவியர் சைதன்ய மகாபிரபு (பொ.ஊ. 1486–1534) ஆவார். **வைஷ்ணவம்** என்பற்கு விஷ்ணு அல்லது கிருஷ்ணரை வழிபடுபவர்கள் என்று பொருள். கௌடிய வைஷ்ணவத்தின் தத்துவங்கள் பகவத் கீதை மற்றும் பாகவத புராணத்தை அடிப்படையாகக் கொண்டது.  

முழு முதற் கடவுளான கிருஷ்ணர் மீது பக்தி செலுத்துவதே, பிறவிச்சுழற்சியிலிருந்து விடுபடுதற்கான ஒரே வழி என கௌடிய வைணவத்தின் நம்பிக்கை ஆகும்.  

## அசிந்திய-பேத-அபேதம்
அசிந்திய-பேத-அபேதம் (Achintya-Bheda-Abheda) எனும் வேதாந்த தத்துவத்தை கௌடிய வைணவம் கொண்டுள்ளது. இத்தத்துவத்தின் படி, பரம்பொருளான கிருஷ்ணர் அல்லது விஷ்ணு, வேறுபட்டவன் என்றோ அல்லது வேறுபடாதவன் என்றோ அறிவது அறிவுக்கு எட்டாதது என்பதே கௌடிய வைணவ மரபின் தத்துவம்.  

## ஐந்து தத்துவங்கள்
- பகவான் கிருஷ்ணரே சைதன்ய மகாபிரபுவாக அவதரித்துள்ளார். அவரே தலைமையானவர். (சுயம் பகவான்)
- சைதன்யபிரபுவின் முதன்மைச் சீடரான நித்தியானந்தர், பலராமரின் அவதாரமானவர்.
- அத்வைத ஆச்சாரியர், ஹரி-ஹரனின் அவதாரமாவார்.
- சைதன்யரின் மற்றொரு சீடரான கதாதரன், ராதை, லலிதா (கோபியர்) ஆகியோரின் அவதாரமாகவும் மற்றும் கிருஷ்ணரின் உள்முக சக்தி கொண்டவரும் ஆவார்.
- சீனிவாசன் கிருஷ்ணர் மீது தூய பக்தி கொண்ட பக்தர் ஆவார்.

## கௌடிய வைணவ அமைப்புகள்
- கௌடிய மடங்கள்
- அகில உலக கிருஷ்ண பக்திக் கழகம்

## இதனையும் காண்க
- சைதன்யர்
- பக்திவேதாந்த சுவாமி பிரபுபாதா
- பக்திசொரூப தாமோதர சுவாமி
- பாகவதம்
- வைணவம்
- ஸ்ரீவைஷ்ணவம்
# காலிதா சியா


பேகம் **காலிதா சியா** (*Khaleda Zia*, பஒஅ: kʰaled̪a dʒia; 15 ஆகத்து 1945 – 30 திசம்பர் 2025), வங்காளதேச அரசியல்வாதி ஆவார். இவர் 1991 முதல் 1996 வரையிலும் பிறகு 2001 முதல் 2006 வரையிலும் வங்காளதேசத்தின் தலைமை அமைச்சராக இருந்தார். 1991ல் இவர் பதவியேற்ற போது, அந்நாட்டின் தலைமை அமைச்சரான முதல் பெண்ணாகவும் இசுலாமிய உலகிலேயே மக்களால் தேர்ந்தெடுத்தக்கப்பட்ட அரசு ஒன்றின் தலைமை அமைச்சரான இரண்டாவது பெண்ணாகவும் (1988–1990 இல் பாக்கித்தானின் தலைமை அமைச்சராக விளங்கிய பெனசீர் பூட்டோவுக்குப் பிறகு) விளங்கினார். இவரது கணவர் சியாவூர் இரகுமான் குடியரசுத் தலைவராக இருந்தபோது, *நாட்டின் தலைமகள்* எனும் தகுதியினைக் கொண்டிருந்தார். இரகுமானால் 1970களில் தொடங்கப்பட்ட வங்காளதேச தேசியக் கட்சியின் அவைமுன்னவராகவும் தலைவராகவும் பதவியில் இருந்தார்.
# தோங் சோன் பண்பாடு



**தோங் சோன் பண்பாடு** *(Đông Sơn culture)*' அல்லது ( "கிழக்குமலைப் பண்பாடு",என்பது தோங் சோன் எனும் ஊரின் பெயரால் வழங்கப்படுகிறது. இது பண்டைய வியட்நாமின் வெண்கலக் காலப் பண்பாடாகும். இது வட வியட்நாமில் சிவப்பு ஆற்றுப் படுகையில் கி.மு 700 முதல் கி.மு 500 இல் தொடங்கி கி.பி முதல் நூற்றாண்டு வரை நிலவியது. இது முந்தைய வியட்நாமின் பெயரான வான் இலாங்கின் கடைசிப் பண்பாடாகும். இது மற்றொரு வியட்நாம் அரசாகிய ஔ இலாக் பகுதியுள்ளும் பரவியிருந்த்து. இதன் தாக்கம் கடல்சார்ந்த பகுதிகள் உட்பட்ட தென்கிழக்கு ஆசியாவின் மற்ற பகுதிகளிலும் கி. மு 1000 முதல் கி.மு முதல் நூற்றாண்டு வரை பரவிக் காணப்பட்டது.  

இலாக் அல்லது இலாக் வியட் என வழங்கப்பட்ட தோங் சோன் மக்கள், நெல் பயிரிடுவதிலும் நீர்யானை, பன்றிக் கால்நடை வளர்ப்பிலும் மீன் பிடித்தலிலும் நீண்ட திமில் படகு ஓட்டுவதிலும் வெண்கல வார்ப்புத் தொழிலிலும் கைதேர்ந்தவர். இது தோங் சோன் முரசு வட வியட்நாமில் இருந்து தென்சீனம் வரை கிடைப்பதில் இருந்து தெளிவாகிறது.  

தோங் சோன் பண்பாட்டுக்குத் தெற்கே முதனிலைச் சாம் சா குய்ன் பண்பாடு நிலவியது.  

## தோற்றம்

பண்டைய வெண்கல வார்ப்புகளில் இருந்து தோங் சோன் பண்பாடு தோன்றியது. கிழக்காசிய வெண்கல வார்ப்புகள் வட சீனாவில் தோன்றியது என மரபுக் கோட்பாடு கருதுகிறது. என்றாலும் 1970களில் தாய்லாந்தில் நட்த்தப்பட்ட தொல்லியல் சான்றுகளின்படி, முதலில் வெண்கல வார்ப்புகள் முதலில் தென்கிழக்காசியாவில் தோன்றியமை கண்டறியப்பட்டது. தோங் சோன் வெண்கலத் தொழில். கி.மு 700 முதல் 500 வரை நிலவிய கோ முன் பண்பாட்டுக் காலத்தில் இணையாகத் தோன்றியதாகும். இதில் வெண்கலக் கோடரிகளும் ஈட்டிகளும் கத்திகளும் அடங்கும். இதைத் தொடர்ந்து வெண்கல கடபாறைகளும் வாள்களும் முரசுகளும் வெண்கலக் கலங்களும் கி.மு 500-0 கால அளவில் உருவாகின. கடைசியாக, சீன இலச்சினைகளும் நாணயங்களும் கண்ணாடிகளும் கி.பி முதல் நூற்றாண்டில் தோன்றின.  

வெண்கல முரசுகள் போர்க்களத்தில் பயன்படுத்தப்பட்டன. விருந்துகளின் போதும் இரங்கல் நிகழ்ச்சிகளிலும் போர்த்தளபதி முரசியக்கி போர்வீர்ர்களை அணிதிரட்டுவர். "முரசுகளின் காட்சிகள் வார்ப்படக் கலைஞர்களின் உயர்திறனைக் காட்டுகின்றன. தோங் சோன் தலைவர்கள் அவர்களைத் தேர்ந்தெடுத்துப் புரந்த்தும் விளங்குகிறது" இதற்குப் பயன்பட்ட மெழுகு வார்ப்பட்த் தொழில் சீன வார்ப்பட முறையைச் சார்ந்த்தாக்க் கருதப்படுகிறது. ஆனால் காட்சிகள் வட்டரம் சார்ந்தனவே. இவற்றில் முரசறைபவர், இசைக்கலைஞர், போர்வீர்ர்களின் உருவங்களும் அரிசி பதப்படுத்தல், பறவைகள்,மான்கள், போர்க்கலங்கள், வடிவியல் வடிவங்கள் ஆகியவையும் அடங்கும்.  

வெண்கல முரசுகள் வடக்கு வியட்நாமிலும் தென்சீன யுன்னான் பகுதிகளிலும் கணிசமான அளவில் செய்யப்படுகின்றன. Tதோங் சோன் வெண்கல முரசுகள் கைவினைத்திறம் மிக்கவை. சோ உலோவா முரசு72 கிலோகிராம் எடை உடையது. இதைச் செய்ய 1 முதல் 7 டன் செம்புத் தாதை உருக்க வேண்டியிருக்கும்.
# மூர்த்தி (நக்சலைட்)

**மூர்த்தி** என அறியப்பட்ட **குப்பு தேவராஜ்** எனபவர் தமிழ்நாட்டின், கிருட்டிணகிரியைச் சேர்ந்த ஒரு நக்சல் தலைவராவார். இவர் முப்பது ஆண்டுகளுக்கு மேலாக கர்நாடக மாவோயிஸ்ட் (மக்கள் யுத்தக் குழு) தலைமைத் தோழராகவும், 15 ஆண்டுகளாக தமிழ்நாடு, கேரளா மாநில பொறுப்பாளராகவும் இருந்தவர். 20 ஆண்டுகளாக மாவோயிஸ்ட் கட்சியின் மையக் குழு உறுப்பினராக இருந்தவர். இவர் பன்மொழியில் வல்லவராக இருந்தார். தமிழராக இருந்தபோதிலும் கன்னடம், தெலுங்கு, ஆங்கிலம் மூன்று மொழிகளிலும் திறன் பெற்றிருந்தார். நான்கு மொழிகளிலும் ஒன்றிலிருந்து மற்றொன்றுக்கு மொழிபெயர்க்கும் அறிவைப் பெற்றிருந்தார்.  
## அரசியல் வாழ்வு
மூர்த்தி தமிழகத்தின் கிருட்டிணகிரியில் பிறந்தவர். என்றாலும், பெங்களுருவில் படித்து வளர்ந்தவர். சிறுவயதில் தந்தையை இழந்தது தாய் அம்மணி அம்மாளால் வளர்க்கப்பட்டவர். மூர்த்தியின் அரசியல் வாழ்க்கை 1980 களின் துவக்கத்தில் துவங்கியது. எண்பதுகளின் தொடக்கத்தில் தமிழகத்தில் பலமான கட்சியாக மக்கள் யுத்தக் குழு உருவானது. துவக்கத்தில் காந்தியவாதியாக இருந்த மூர்த்தியை தொடர்ந்த விவாதத்தின் வழியாக அவரது நண்பர்கள் பொதுவுடமையாளராக மாற்றினர். இக்காலகட்டத்தில் வேலையை விட்டு முழுநேர அரசியல் பணியை மூர்த்தி மேற்கொண்டார். இவரின் அறிவுஜீவித்தனம், களப்பணித்திறன் ஆகியவற்றின் காரணமாக 1987 இல் நடந்த கர்நாடக மாநில மாநாட்டில் மாநிலக் குழுவிற்கு தேர்ந்தெடுக்கப்பட்டு, கர்நாடகத்தின் ரெய்ச்சூர் மாவட்டத்திற்கு பொறுப்பாளராக நியமிக்கப்பட்டார். 1995 இல் நடந்த அனைத்திந்திய சிறப்பு மாநாட்டில் மையக் குழுவின் மாற்று உறுப்பினராக தேர்ந்து எடுக்கப்பட்டார். இம்மாட்டில் நடந்த அரசியல் விவாதங்களில் தமிழ்நாடு, கர்நாடகத் தோழர்களின் சார்பாக இவரே தலைமையேற்று நடத்தினார்.  
## மரணம்
கேரள மாநிலம் நீலாம்பூர் வனப்பகுதியில் 2016 நவம்பர் மாத இறுதியில் காவல்துறை அதிரடிப்படையால் மூர்த்தி, அஜிதா உட்பட மூன்றுபேர் சுட்டுக் கொல்லப்பட்டதாக காவல்துறை அறிவித்தது.
# வெண் வளையக் கரப்பான்பூச்சி


**வெண் வளையக் கரப்பான்பூச்சி** (*Therea petiveriana*) அல்லது "பாலைவன கரப்பான் பூச்சி", "ஏழு புள்ளிகள் கரப்பான் பூச்சி" அல்லது "இந்திய டோமினோ கரப்பான் பூச்சி" எனப்படுவது, தென்னிந்தியாவில் காணப்படும் கிரிபுஸ்குலர் கரப்பான் பூச்சி ஆகும். இவை கரப்பான் பூச்சிகளில் அடித்தள குழுவைச் சேர்ந்தவை. இவை பெரும்பாலும் புதர் காடுகளின் தரையில் உதிர்ந்த இலைக் குப்பை அல்லது தளர்வான தரையின் கீழ் வளைகள் அமைத்து வாழ்கின்றன.  

## தோற்றம்

இவை கோள வடிவக் கறுப்பு நிற உடலிலைக் கொண்டு உடலின் முதுக்குப் புறத்தில் பக்கத்துக்கு மூன்று, நடுவில் ஒன்று என ஏழு வெண்ணிற வளையங்களைக் கொண்டிருக்கும். கறுப்பு நிற உணர்கொம்புகளும், முள்முடிகளுடன் கூடிய கறுப்பு நிறக் கால்களையும் கொண்டிருக்கும். வீட்டில் காணப்படும் சாதாரணக் கரப்பான்பூச்சிகளைப் போன்று வெண் வளையக் கரப்பான்பூச்சிகளும் அனைத்துண்ணிகளாக, துப்புரவாளர்களாகப் புதர்ச்செடிகளுக்கு இடையே பங்காற்றுகின்றன.
# வியட்நாமிய அரங்கு



**வியட்நாமிய அரங்கு** *(Theatre of Vietnam)*பல மரபான நாடக வடிவங்களைக் கொண்டதாகும். அவை இன்றும் பல்வேறு அளவுகளில் மக்களிடம் நிலைகொண்டுள்ளன.  

## அறிமுகம்
வியட்நாமிய அரங்கு சீன இசைக்கூத்தின் தாக்கத்தைப் பேரளவில் பெற்றதாகும். இதில் தொப்பி துவோங், தொப்பி சேவோ, சாய் இலுவோங் ஆகிய வடிவங்களும் அடங்கும்.  

### தொப்பி துவோங் அல்லது தொப்பி போய்

*தொப்பி துவோங் (Hát tuồng)* அல்லது *தொப்பி போய் (hát bội)* என்பது 13 ஆம் நூற்றாண்டளவில் சீனத்தில் இருந்து பெற்ற வடிவமாகும். இது அரைசரை மகிழ்விக்கும் நிலையில் இருந்து பிறகு இயங்கும் நடிகர்குழுவால் தன்வயப்படுத்தப்பட்டுள்ளது. இந்த இசைக்கூத்தின் நவில்வுகள் அல்லது கதைகள் வரலாற்றுச் சமூக ஒழுங்கமைவைக் கொண்டமையும். உலக முழுவதும் உள்ள சேவோவும் அதன் மற்ற வடிவங்களும் போலவே, துவோங் இசைக்கூத்து தம் ஒப்பனையாலும் உடையாலும் உணரமுடிந்த வகைமைப் பாத்திரங்களால் நடிக்கப்படுகிறது. இவை ஆடம்பரமும் தொடர்வழக்கும் உள்ல பாத்திரங்கள் ஆகும்.  

### சாய் உலுவோங் (Cải lương) (நிகழ்நிலை நாட்டுப்புற இசைக்கூத்து)

துவோங்குடனும் சேவோவுடனும் ஒப்பிடும்போது, *சாய் உலுவோங் (cải lương)* நிகழ்கால வியட்நாமியரிடையே மிகவும் பெயர்பெற்று விளங்குகிறது. இது 20 ஆம் நூற்றாண்டின் தொடக்கத்தில் தோன்றி, பெருவழக்குக்கு வந்ததாகும். இதில் வரளாற்றுக் கருப்பொருள்களோடு நிகழ்கால நவில்வுகளும் நடிக்கப்படுகின்றன. இது இப்போது மின்கிதார் போன்ற இக்காலப் புதுமைபுனைவுக் கருவிகளையும் தகவோடு பயன்படுத்தும் வகையில் வளர்ந்துள்ளது. இது அரசவை இசையாகிய நாசு தாய் தூ எனும் சிக்கலான, ஓரளவு புதுக்கிய புத்திசையின் தொடர்ச்சியாக அமைகிறது.  

*சாய் உலுவோங் (Cải lương)* பாடலில் நெட்டிசைகள் கூடுதலாக அமையும். பாடலில் இயல்பான சொற்கள் நீட்டி இசைக்கப்படும். சாய் உலுவோங்கில் வழக்கமாகப் பயன்படுத்தும் பண் வோங் சோ ஆகும்.  

இது 1970 களிலும் 1980 களிலும் மக்களிடம் பரவியிருந்தாலும், இன்று இந்த மக்கள் செல்வாக்கு, குறிப்பாக இளந்தலைமுறையினரிடம் குறைந்துவிட்டது, இப்போது இக்கலை அரசு நிதியால் தப்பிப் பிழைத்துள்ளது.  

### உரோய் நுவோசு (Rối nước)

நீர்ப்பாவைக் கூத்துகள், அல்லது *மூவா உரோய் நுவோசு (Múa rối nước)* என்பது 12 ஆம் நூற்றாண்டில் தோன்றிய தனித்தன்மை வாய்ந்த வியட்நாமிய கலை வடிவமாகும்.  
இன்று, நீர்ப்பாவைக் கூத்து வியட்நாம் வரும் பயணர்களிடம் மிகவும் பெயர்பெற்று விளங்குகிறது.நீர்ப்பாவைக் கூத்தில் மூங்கில் தட்டு கூத்தியற்றுவோர்களை மறைக்கிறது. இவர்கள் நீரில் நின்று திரைமுன் அமையும் பாவைகளை நீரில் மறைந்திருக்கும் கழிகளால் ஆட்டுவர் . இதன் கடுமாயான விதிகளால் இது 1984 அளவில் அழிந்துப் பின்னர் புத்துயிர்ப்பு பெற்றது.
# வியட்நாமிய நீர்ப்பாவைக் கூத்து


**நீர்ப்பாவைக் கூத்து** *(Water puppetry)* (, பொருள்: "நீர்ப்பாவை நடனம்")என்பது வட வியட்நாமில் உள்ள சிவப்பு ஆற்றுப் படுகையில் பதினொறாம் நூற்றாண்டில் ஊரகத்தே தோன்றிய மரபான கலை வடிவமாகும். இன்றைய வியட்நாமிய பாவைக்கூத்து ஆசிய பாவைக்கூத்தின் தனித்த்தொரு வடிவமாகத் திகழ்கிறது.  

பாவைகள் மரத்தால் செய்து அரக்கால் பூசப்படுகின்றன. காட்சிகள் இடுப்பளவு நீரில் நிகழ்த்தப்படுகின்றன. மூங்கில்கழி பாவையை நீரில் தாங்குகிறது. இதை பாவைக் கூத்தாளர்கள் திரை மறைவில் இருந்து ஆட்டுவர். எனவே பாவைகள் நீரின்மேல் நகர்வது போலத் தோன்றும். நெல்வயல் வெள்லத்தில் மூழ்கும்போது ஊர்மக்கள் இப்பாவைக் கூத்தை ஆடுவர்.  

## பாவை ஆட்டம்

## உள்ளடக்கம்

## காட்சியகம்
# செரில் சாண்டுபெர்கு


**செரில் காரா சாண்டுபெர்கு** (; பிறப்பு ஆகத்து 28, 1969), ஓர் அமெரிக்க நுட்ப நிருவாகியும் செயற்பாட்டாளரும் எழுத்தாளரும் ஆவார். இவர் **முகநூல்** நிறுவனத்தின் முதன்மைச் செயற்பாட்டு அலுவலரும் லீன்இன்.ஆர்கு ( அல்லது லீன் இன் அறக்கட்டளை) தளத்தின் நிறுவனரும் ஆவார். சூன் 2012 இல், முகநூலின் இயக்குநர்கள் குழுவுக்குத் தேர்ந்தெடுக்கப்பட்டார். இவ்வாறு முகநூல் இயக்குநர் குழுவுக்குத் தேர்ந்தெடுக்கப்பட்ட முதல் பெண் இவரே. முகநூலில் சேரும் முன்னர் கூகுளின் உலகளாவிய இணைய விற்பனை மற்றும் செயற்பாடுகள் பிரிவின் துணைத் தலைவராகப் பணியாற்றினார். கூகுளின் இலாப நோக்கற்ற  கூகுள்.ஆர்கு சேவை அமைப்பை உருவாக்குவதிலும் பங்காற்றினார். கூகுளில் பணியாற்றுவதற்கு முன்பு ஐக்கிய அமெரிக்க கருவூலச் செயலாளரான இலாரன்சு சம்மர்சின் முதன்மை அலுவலராகவும் இருந்தார்.  

2012 இல், தைம் இதழ் ஆண்டுதோறும் வெளியிடும் உலகின் 100 செல்வாக்கு மிக்கோர் பட்டியலில் இடம்பெற்றார். சூன் 2015 நிலவரப்படி, முகநூல் மற்றும் பிற நிறுவனங்களில் உள்ள அவரது பங்குகளின் மதிப்பு அடிப்படையில், செரில் அமெரிக்க தாலர் ஒரு பில்லியனுக்கும் மேற்பட்ட மதிப்பு மிக்கவராக இருக்கலாம் என்று கணிக்கப்பட்டுள்ளது.
# சூரசேனர்


**சூரசேனர்** (Shurasena) யது குல சூரசேன நாட்டின் (தற்கால மதுரா) அரச குடும்பத்தினன். சூரசேனர் கிருஷ்ணரின் தந்தை வழி தாத்தா ஆவார். சூரசேனரின் மகன் வசுதேவர், கம்சனின் தங்கையான தேவகி மற்றும் ரோகிணி தேவி ஆகியோரின் கணவர் ஆவார். மேலும் பாண்டவர்களின் தாயான குந்தி சூரசேனரின் மகளாவார்.  

இவரின் மகனாக வசுதேவர் – தேவகிக்கும் பிறந்தவரே கிருட்டிணன் ஆவார். வசுதேவரின் முதல் மனைவியான ரோகிணிக்குப் பிறந்தவர்களே பலராமன் மற்றும் சுபத்திரை ஆவர்.
# பா. முத்துராமன்

**பா. முத்துராமன்** (Balasubramanian Muthuraman) என்பவர் ஒரு பொறியாளர் மற்றும் தொழில் துறை நிருவாகி ஆவார். இவர் டாடா ஸ்டீல் நிறுவனத்தின் மேலாண்மை இயக்குநராக இருந்தார்.  தொடக்கத்தில் 1966 இல் டாடா ஸ்டீல் நிறுவனத்தில் பயிற்சியாளராகச் சேர்ந்தார். இரும்பு உருக்கும் உற்பத்தியிலும் பொறியியல் வளர்ச்சியிலும் அனுபவம் பெற்ற பிறகு டாடா ஸ்டீல் நிறுவனத்தில் சந்தைப்படுத்தல் மற்றும் விற்பனை ஆகிய துறைகளில் மாற்றப்பட்டார். இறுதியாக மேலாண்மை இயக்குநராக இருந்தார். தமது 70 ஆம் அகவையில் டாடா குழுமத்திலிருந்து ஒய்வு அடைந்தார். இவருக்குப் பத்ம பூசண் விருதை 2012 ஆம் ஆண்டில் நடுவணரசு வழங்கியது.  

## படிப்பு

சென்னையில் இந்திய தொழில் நுட்ப நிறுவனத்தில் உருக்கியலில் பொறியியல் பட்டம் பெற்றார். பொது மேலாண்மைப் பயிற்சியில் பட்டமும் பெற்றார்.  

## பிற பதவிகள்

ஜாம்செட்பூர் எக்ஸ் எல் ஆர் ஐ சேவியர் மேலாண்மைப் பள்ளியில் தலைவராகவும், கரக்பூரில் இந்தியத் தொழில் நுட்ப நிறுவனத்தின்   ஆளுநர் போர்டு தலைவராகவும் இருந்தார்.  

## மேற்கோள்
# கமோமி தீவு



**கமோமி தீவு** *(Kamome Island )* சப்பான் கடலிலுள்ள ஒரு தீவாகும். மிகச்சரியாக சொல்வதென்றால் இதை தீபகற்பம் என்றுதான் கூறவேண்டும். சப்பான் நாட்டின் ஒக்கைடோ மாநிலத்திலுள்ள எசாச்சி நகரத்தின் கடற்கரைக்கு சற்று அப்பால் இத்தீவு அமைந்துள்ளது. எசாச்சி துறைமுகத்திற்கு ஒரு அலைத்தடுப்புச் சுவராக இத்தீவு செயற்படுகிறது. பல வரலாற்றுத் தலங்கள் இத்தீவில் இருக்கின்றன. ஐயாமா மாநில இயற்கைப் பூங்காவின் ஒரு பகுதியாக கமோமி தீவு பாதுகாக்கப்படுகிறது. சுற்றுலா பயணிகளைக் கவரும் விதமாக, ஒவ்வோர் ஆண்டும் சூலை மாதத்தில் இங்கு இரண்டு நாள் திருவிழா ஒன்று நடத்தப்படுகிறது. நீச்சல், முகாம், மீன்பிடித்தல் மற்றும் பிற பொழுதுபோக்கு நடவடிக்கைகளுக்காக மக்கள் ஆண்டு முழுவதும் இத்தீவிற்கு வந்து பார்த்துச் செல்கின்றார்கள்.  

## வரலாறு

எடோ காலத்துக் கப்பல்கள் ஒக்கைடோவுடன் வணிகம் மேற்கொள்வதற்கு ஒரு இயற்கைத் துறைமுகமாகவும், மீனவர்களுக்குப் பசிபிக் கடல் வாளை மீன்கள் கிடைக்கும் இடமாகவும் கமோமி தீவு பயன்பட்டது.  

சப்பானியக் கடலில் வாளை மீன்வளத்தைக் குறித்து எய்சிப் பாறையின் பின்னணியில் ஒரு தொல்கதை கூறப்பட்டு வருகிகிறது. முன்னொரு காலத்தில் இக்கடல் பகுதியில் இருந்த கடல் வாளை மீன்கள் எல்லாம் முழுவதுமாக இடம் பெயர்ந்து எங்கோ போய்விட்டனவாம். மீனவர்களுக்கு உதவி செய்வதற்காக குறி சொல்லும் கிழவி ஒருத்தி, ஒரு புட்டியில் மந்திரத் திரவத்தை நிரப்பி கடலில் எறிந்தாளாம். காணாமல் போன மீன்கள் யாவும் திரும்பி வந்தனவாம். கிழவி எறிந்த புட்டி கடலின் தரைப் பரப்பை சென்றடைந்த புட்டி பாறையாக மாறியதாம். இப்பாறையே சப்பானின் கடல் தெய்வமாகக் கருதப்படுகிறதாம் 500 வயது நிரம்பியதாகக் கருதப்படும் . பழைய வைக்கோல் பிரியை அகற்றிவிட்டு புது வைக்கோல் பிரியை மாற்றுவதை இலக்காகக் கொண்டு விழா இரண்டு நாட்களுக்கு நடைபெறும். இவ்விழாவில் படகுப் போட்டி , இசைப்போட்டி போன்ற போட்டிகளும், பாரம்பரிய உடையில் மக்களின் அணிவகுப்பும் சிறப்பாக நடைபெறும்.
# இரிஞ்சானி மலை


இந்த எரிமலையின் மேற்கூரையில், 6-8.5 கிலோ மீட்டர் (3.7 மைல் - 5.3) அகன்ற எரிமலைவாய் ஒரு ஏரியாக அமைந்துள்ளது. "செகரா அனாக்" அல்லது "அனாக் லாட்" (*Segara Anak or Anak Laut*) (கடலின் குழந்தை (*Child of the Sea*) என்றழைக்கப்படும் இந்த எரிமலைமுகடு ஏரியின் ஒரு பகுதி நிறைந்துள்ள நீரின் நிறம் காரணமாக, கடல் போன்ற நீல நிறமாக மிளிர்கிறது. மேலும் அகன்ற எரிமலைவாய் வெந்நீர் ஊற்றுகள் உள்ள இந்த ஏரி, கடல் மட்டத்திலிருந்து சுமார் 2,000 மீட்டர் (6,600 அடி) உயரத்திலும், மற்றும் சுமார் 200 மீட்டர் (660 அடி) ஆழமானதாகவும் இருக்கும் என்று மதிப்பிடப்பட்டுள்ளது. சாசாக் (*Sasak people*) பழங்குடிகள் மற்றும் இந்து சமய மக்கள் என ஏரி மலையில் உள்ள இரண்டு பகுதிகளில் எப்பொழுதாவது புனிதமான சில சமய செயல்பாடுகள் செய்கின்றனர்.  

## நிலவியல்
லொம்போத் தீவிலுள்ள சிறிய தீவுகளில் ஒன்றான சுந்தா சிறு தீவுகள், ஒரு சிறிய தீவுக்கூட்டம் ஆகும். இது, மேற்கிலிருந்து கிழக்காக, பாலி, சும்பாவா, சும்பா தீவுகள், மற்றும் திமோர் தீவுகள் போன்ற இவையனைத்தும் ஆத்திரேலிய கண்டத்தின் முனையில் அமைந்துள்ள சிறுசிறு தீவுத் தொகுப்புகளாகும். மேலும் இந்தப் பகுதியிலுள்ள எரிமலைகள் காரணமாக, பெருங்கடல் மேலோடுகளின் நடவடிக்கை மற்றும் அதன் அடுக்கம் நகர்தல் அல்லது அசைவுகள் உருவாகின்றன. இந்தோனேசியாவில் உள்ள குறைந்தது 129 எரிமலைகளில் ஒன்றான ரிஞ்சனி எரிமலை, யப்பான் மற்றும் தென் கிழக்கு ஆசியாவின் மேற்கத்திய அரைக்கோளத்தில் இருந்து அகன்று, அபாயக் கோடுகளைக் கொண்டுள்ள ஒரு பிரிவாகும். இது நான்கு பசிபிக் நெருப்பு வளைய பகுதியாக உருவான சுந்தா பரிதி (*Sunda Arc*) அகழி அமைப்பின் எரிமலைகளை சேர்ந்தவை.  

இந்தத் தீவுக்கூட்டங்களில் லொம்போ மற்றும் சும்பாவா போன்றத் தீவுகள், சுந்தா பரிதியின் நடுப்பகுதியில் உள்ளது. சுந்தா பரிதி, உலகின் மிக ஆபத்தான மற்றும் வெடிக்கும் எரிமலைகளில் ஒன்றாக திகழ்கிறது. மேலும் சும்பாவா தீவில் அமைந்துள்ள சுழல்வடிவ எரிமலையான தம்போரா எரிமலை, 1815 ஆம் ஆண்டு ஏப்ரல் 15 அன்று சரித்திரத்திலேயே மிக உக்கிரமான எரிமலை வெடிப்பு குறியீடு (*VEI*) 7 என்ற அளவீட்டில் வெடித்ததாக அறியப்படுகிறது. இப்பகுதியின் உயர்நிலக் காடுகளின் மேலுறை அற்றும், மற்றும் பெரும்பாலான பகுதிகள் வளர்ச்சி அடையாமலும் உள்ளன. அதேவேளையில் இங்குள்ள வளமான மண்கள் கொண்டுள்ள தாழ்நிலப் பகுதிகளில், அரிசி, சோயா அவரை, குளம்பி, புகையிலை, பருத்தி, கறுவா, 'கோகோ அவரை' (*Cocoa bean*), கிராம்பு, மரவள்ளி, மக்காச்சோளம், தென்னை, கொப்பரை, வாழை மற்றும் வெனிலா போன்ற மிகவும் முக்கிய பயிர்களாக சாகுபடி செய்யப்படுகின்றன. ரிஞ்சனி மலைச் சரிவுகளில் உள்நாட்டு சாசாக் மக்கள் வாழ்கின்றனர். முதன்மையாக செநாறு கிராமத்தில் (*Senaru village*) ரிஞ்சனியில் நிறுவப்பட்ட இது, சில அடிப்படை சுற்றுலாத் தொடர்பான செயல்பாடுகளாக உள்ளன.
# யனோமாமி மொழி



**யனோமாமி மொழி** இது வெனிசுவேலா நாட்டின் தெற்குப்பகுதிக் காடுகள் மற்றும் பிரேசில் நாட்டின் வடக்குப்பகுதிக் காடுகளில் வாழும் பழங்குடிமக்கள் பேசும் மொழியாகும். இவர்களை யனோமாமி மக்கள் என்று அழைக்கிறார்கள். இவற்றில் தோராய கணக்குப்படி 20,000 மக்கள் பேசுவதாகக் கணக்கிடப்பட்டுள்ளது. இவர்களில் பெரும்பாலான மக்களுக்கு இந்த மொழியைத்தவிர வேறு எந்த மொழியும் தெரிவதில்லை. இவை தற்காலங்களில் இலக்கண விளக்கத்தோடு தொகுக்கப்பட்டுள்ளன.
# சச்சிந்திர சவுத்ரி


**சச்சிந்திர சவுத்ரி** (Sachindra Chaudhuri 24 பிப்பிரவரி 1903) என்பவர் சட்ட அறிஞர், அரசியல்வாதி, இந்திய நடுவணரசின் நிதி அமைச்சர் ஆவார். 1965 முதல் 1967 வரை லால் பகதூர் சாஸ்திரி மற்றும் இந்திரா காந்தி அமைச்சரவைகளில் நிதி அமைச்சராக இருந்தவர். பல குழுமங்களில் இயக்குநராகவும், பாரத ஸ்டேட் வங்கியின் போர்டு உறுப்பினராகவும், சட்டக் குழு உறுப்பினராகவும் பதவி வகித்தார்.  
ஐக்கிய நாடுகள் பொதுச் சபை நடைபெற்ற போது இந்தியாவின் சார்பில் அங்கு சென்ற குழுவில் இடம் பெற்றார்.  
ஐரோப்பா, அமெரிக்கா போன்ற பல நாடுகளுக்குச் சுற்றுப் பயணம் செய்தார்.  

கொல்கத்தாவில் பிறந்த சச்சிந்திர சவுத்ரி கொல்கத்தா ராணி பாபானி பள்ளியிலும், பிரசிடென்சி கல்லூரியிலும் பின்னர்  
கேம்பிரிச் பல்கலைக் கழகத்திலும் கல்வி பயின்றார்.  
சமசுகிருத, ஆங்கில  இலக்கியங்களைப் படிப்பதில் இவருக்கு ஆர்வம் அதிகம். ஐரோப்பா, அமெரிக்க போன்ற பல நாடுகளில் சுற்றுப் பயணம் செய்தார்.  

## சான்றாவணம்
# மது தண்டவதே


**மது தன்டவதே** (Madhu Dandavate 21 சனவரி 1924–12 நவம்பர் 2005) என்பவர் இந்திய அரசியல்வாதி, சோசலிசக் கருத்தாளர், நடுவணரசு அமைச்சர் ஆவார். 1971 முதல் 1990 வரை தொடர்ந்து 5 முறை தேர்ந்தெடுக்கப்பட்டு இந்திய நாடாளுமன்ற உறுப்பினராக இருந்தார்.  

## பேராசிரியராக
தொடக்கக் காலத்தில் இயற்பியல் பேராசிரியராக இருந்தும் மும்பையில் சித்தார்த்தா கலை மற்றும் அறிவியல் கல்லூரயில் துணை முதல்வராகவும் பணியாற்றினார்.  

## சோசலிசவாதியாக
மகாராட்டிர மாநிலம் அமைவதற்குப் போராடிய சம்யுக்தா மகாராட்டிர இயக்கத்தில் ஈடுபட்டார். பிரசா சோசலிசக் கட்சியில் சேர்ந்தார். அக்கட்சியின் அனைத்திந்திய இணைச் செயலாளராகவும் ஆனார். நில மீட்பு இயக்கத்தில் இணைந்து செயலாற்றினார். 1942 இல் வெள்ளையனே வெளியேறு இயக்கத்தில் கலந்து கொண்டார்.  

## அரசியல்வாதியாக
1970-71 ஆண்டுகளில் மகாராட்டிர சட்ட மேலவையில் உறுப்பினர் ஆனார். நெருக்கடிக் காலத்தில் 1975 இல் கைது செய்யப்பட்டு சிறையில் அடைக்கப்பட்டார். பெங்களூரு மற்றும் ஏர்வாடா சிறையில் இருந்தார். மது தன்டவதே கொங்கன் ரெயில்வே உருவாகப் பாடுபட்டார்.  

## நடுவணரசு அமைச்சராக
மொரார்சி தேசாய் தலைமையில் அமைச்சரவையில் தொடர் வண்டித் துறை அமைச்சர் ஆனார். அப்போது தொடர் வண்டி இரண்டாம் வகுப்புப் பெட்டிகளில் மரத்தினால் ஆன படுக்கையை நீக்கி  போம் மெத்தையினால் ஆன படுக்கை வசதியை இவர் ஏற்படுத்தினார். வி.பி. சிங் பிரதமராக இருந்தபோது இவர் நிதி அமைச்சர் ஆனார். 1990 இல் திட்டக் குழுவின் தலைவராகப் பொறுப்பேற்றார். இவர் இறக்கும் வரை அனைத்திந்திய வாணாள் காப்பீட்டுக் கழக ஊழியர்கள் சங்கத் தலைவராக 24 ஆண்டுகள் இருந்தார்.  

## மேற்கோள்
# பஞ்ச சம்ஸ்காரம்



**பஞ்சசம்ஸ்காரம்** என்பதற்கு தகுதியை அளிக்கும் ஐந்து சடங்குகள் என்று பொருள். இராமானுசர் நிறுவிய ஸ்ரீவைஷ்ணவ சம்பிரதாயத்தில், பாஞ்சராத்திர ஆகமத்தின் படி, தகுதி உடைய ஸ்ரீவைஷ்ணவ ஆச்சாரியரால் மட்டுமே பஞ்சசம்ஸ்கார சடங்குகள் வைணவர்களுக்கு செய்விக்கப்படுகிறது.  

இராமானுஜர் மூலம் திருமால் திருவடியை அடைய விருப்ப உடைய, ஸ்ரீவைஷ்ணவ சம்பிரதாயத்தை ஏற்றுக் கொண்டவர்களுக்கு ஆண், பெண், சாதி வேறுபாடு இன்றி பஞ்சசம்ஸ்கார சடங்குகள் செய்விக்கப்படுகிறது.  

## சடங்கு முறைகள்
பஞ்ச சம்ஸ்காரம் சடங்கினை இராமனுசரால் நியமிக்கப்பட்ட 74 சிம்மாசனாதிபதிகளின் வழிவந்த ஸ்ரீவைஷ்ணவ ஆச்சாரியார்களால் மட்டுமே பஞ்சசம்ஸ்கார சடங்குகள் சீடர்களுக்கு செய்விக்கப்படுகிறது.  

ஸ்ரீவைஷ்ணவ சம்பிரதாயத்தை பின்பற்ற விரும்பும் எவருக்கும், ஆண், பெண் வேறுபாடு மற்றும் சாதி வேறுபாடு இன்றி செய்விக்கப்படுகிறது. பஞ்ச சம்ஸ்கார சடங்கு செய்து கொள்வதன் மூலம் தாங்கள் இராமானுஜருடன் தொடர்புடையவர்கள் என்றும், அவர் மூலம் மோட்சத்தின் போது திருமாலடியை எளிதல் அடைய இயலும் என்பது நம்பிக்கை ஸ்ரீவைஷ்ணவர்களின் நம்பிக்கை. பஞ்ச சம்ஸ்கார சடங்குகள் முறையே:  

### 1. சங்கு சக்கர முத்திரை பதித்தல்
அக்கினியில் சூடேற்றப்பட்ட சக்கரம் மற்றும் சங்கு முத்திரைகளை, பக்தர்களின் வலது மற்றும் இடது தோள்பட்டையின் மேல் புறத்தில் ஆச்சாரியர் பதிப்பர்.  

### 2. திருமண் காப்பிடுதல்
சீடரின் நெற்றி, கழுத்து, மார்பு, முதுகு, தோள் பட்டை, வயிறு ஆகிய ஆறு இடங்களில் 12 திருமண் காப்புகளை, விஷ்ணுவின் 12 சிறப்புப் பெயர்களை கூறி ஆச்சாரியர் காப்பிடுவார்.  

### 3. தாஸ்ய நாமம் சூட்டுதல்
ஆண் பக்தர்களுக்கு இராமானுஜ தாசன் என்றும்; பெண் பக்தர்களுக்கு இராமானுஜ தாசி என்றும் சிறப்பு பெயரிடுவர்.  
விஷ்ணு பக்தரின் பிறப்புப் பெயர் வாசுதேவன் என இருப்பின் பஞ்ச சம்ஸ்காரத்தின் போது, அடியேன் வாசுதேவ இராமானுஜ தாசன் என்று பெயரிடுவர். இராமானுஜசருடன் தாங்கள் தொடர்புடையவர்கள் என்பதை குறிக்க இராமானுஜ தாஸ்யப் பெயர் புதிதாக ஆச்சாரியரால் சூட்டப்படுகிறது.  

### 4. மந்திர தீட்சை அளித்தல்

மூன்று தெய்வீக புனித இரகசியத் திரய மந்திரங்கள் (இரகசியத்திரயம்) எனும் *எட்டெழுத்து மந்திரம்* , *துய மந்திரம்* மற்றும் *சரம சுலோகம்* ஆகிய மந்திர தீட்சை பெறும் சீடரின் காதில் மட்டும் கேட்கும் படி ஆச்சாரியர் மந்திர தீட்சை அளிப்பர்.  

### 5. யக்ஹம்
திருமாலை வழிபடும் முறைகள், உணவு நியமம், மற்றும் பிற வைணவ அடியார்களுடன் நடந்து கொள்ளும் முறைகளை சீடருக்கு ஆச்சாரியர் விளக்குவார்.  

## இதனையும் காண்க
- மந்திரத்திரையம்
- ரகஸ்யத்ரயம்
- திருமண்
# பாபா பிட் தீவு

**பாபா பிட் தீவு** *(Baba Bhit Island,உருது: جزیرہ بابا بھٹ*‎) பாக்கித்தானின் சிந்து மாகாணத்திலிலுள்ள கராச்சி நகருக்கு அருகில் காணப்படும் ஒரு சிறிய தீவாகும். கராச்சி துறைமுகத்தின் மையப்பகுதியில் மூன்று மீன்பிடித் தீவுகளை இத்தீவு கொண்டுள்ளது. தோராயமாக 4 கிலோமீட்டர் <sup>2</sup> பரப்பளவும் 12000 நபர்கள் மக்கள் தொகையையும் இத்தீவு கொண்டுள்ளது. முக்கிய நிலப்பகுதியிலிருந்து பிரிந்து இருப்பதால் உள்ளூர் அரசாங்கமும், மத்திய அரசாங்கமும் இத்தீவைப் புறக்கணித்து வருகின்றன.  

முகாயிர்கள், சிந்திக்கள், பஞ்சாபிகள், காசுமீரிகள், சாரைக்கிர்கள், பக்தூன்கள், பலூச்சியர்கள், போக்ராக்கள், மெமான்கள், இசுமாயில்கள் போன்ற பலவகையான இனக்குழுக்கள் கியாமரி நகரத்தின் இசுலாமிய மக்கள் தொகையில் கலந்து காணப்படுகின்றனர். கியாமரி நகரத்தில் ஒரு மில்லியன் மக்களுக்கு மேல் வசிக்கின்றனர்.  

பாக்கித்தானின் சிந்து மாகானத்தின் உட்பகுதியில் பிட் சா என்று மற்றொரு இடம் அமைந்துள்ளது. பிட் சா நகரத்தில் சா அப்துல் லத்தீப் பிட்டய் (1689-1752), சிந்து மாகாணத்தின் புனித இரட்சகருக்கு ஆலயம் அமைந்துள்ளது.
# பகுரைன் நகர மையம்


**பகுரைன் நகர மையம்** *(City Centre Bahrain)* பகுரைன் நாட்டின் மனாமா நகரிலுள்ள ஒரு பேரங்காடி ஆகும்.  

பகுரைனில் மிகப்பெரிய பேராங்காடி. மத்திய கிழக்கு முழுவதும் பல வணிக வளாகங்களை சொந்தமாகக் கொண்டுள்ள மசீத் அல் புட்டெயிம் குழும நிறுவனம் இப்பேரங்காடியை நிர்வகிக்கிறது  

## பொழுதுபோக்கு அம்சங்கள்

- மந்திரக் கிரகம் என்ற குடும்பத்தினர் பொழுது போக்கு மையம்
- வாகூ நீர்பூங்கா என்ற காலநிலை கட்டுப்பாட்டு உள்ளரங்க/வெளிப்புற நீர்ப்பூங்கா.
- ஏ 20- திரை 8000 சதுரமீட்டர் திரையரங்கு போன்றவைகள் உள்ளிட்ட பொழுதுபோக்கு அம்சங்கள் இப்பேரங்காடியில் இடம்பெற்றுள்ளன.
# பக்சார் கோட்டை



**பக்சார் கோட்டை** *(Baghsar Fort)* பாக்கித்தானின் தனியாட்சி மாநிலமான ஆசாத் காசுமீரில் உள்ள பிம்பர் மாவட்டத்திற்கு அருகில் இருக்கும் சமாக்னி பள்ளத்தாக்கில் கட்டப்பட்டுள்ள ஒரு கோட்டையாகும். முகலாயர்களால் கட்டப்பட்ட இக்கோட்டை, தற்பொழுது பார்வையாளர்கள் வந்து செல்ல அனுமதிக்கப்படுவதில்லை. பாக்கித்தான் இந்திய எல்லைக் கோட்டுக்கு அருகில் கோட்டை இருப்பதே இதற்கு காரணமாகும்.
# யாழ்பறவை


**யாழ்பறவை** (*Lyrebird*) ஆத்திரேலியா நாட்டைப் பூர்வீகமாகக்கொண்ட நிலத்தடியில் கூடு கட்டி வாழும் ஓர் அழகான பறவை இனம் ஆகும். இப்பறவை *மெனுரா* (*menura*) என்ற பேரினத்தையும், *மொனொரிடே* (*menuridae*) என்ற குடும்பத்தையும் சார்ந்தது. இது எந்த சத்தத்தையும் கேட்டு அதேபோல் ஒலி எழுப்பும் சிறப்புத் தன்மை கொண்டதாக உள்ளது. இவற்றுள் ஆண் பறவையின் குரல் அழகான ஒலியுடனும், வால் பகுதி யாழ் போன்றும் காணப்படுகிறது. இப்பறவை ஆத்திரேலியாவின் தென்கிழக்குப் பகுதியில் அதிகமாக வாழுகிறது.  

அறிவியல் பூர்வமாக இப்பறவை பற்றிய தகவல்களை லண்டனைத் தலைமையிடமாகக் கொண்ட லண்டன் லீனியன் சமூகத்தைச் சார்ந்த மேஜர் ஜெனரல் தாமஸ் டேவிஸ் என்பவர் 1800 ஆம் ஆண்டு வெளியிட்டார்.
# புவிக்காப்பாலான எரிமலைகளின் பட்டியல்



**வேற்று கிரக எரிமலைகளின் பட்டியல்** (*List of extraterrestrial volcanoes*) இந்த புவிக்கு அப்பால் அமைந்துள்ள, செயலில், செயலற்று மற்றும் அழிந்துவிட்ட எரிமலைகள் கொண்ட பட்டியலாகும். அது தளத்தில் இருக்கும் மோன்கள் (*mons *) (மலை), படேரா (*Patera*) (ஒரு ஒழுங்கற்ற எரிமலைமுகடு) அல்லது கோள்களின் சொல்பதத்திற்கான சர்வதேச வானியல் ஒன்றியத்தின் விதிகளின்படி தோலஸ் (*tholus *) (சிறிய மலை அல்லது மலை). அதுகளில் பலதரப்பட்ட பெயர்கள் உள்ளன.  

__NOTOC__  
| புவிக்காப்பாலான எரிமலைகளின் பட்டியல் |  |  |  |  |  |
| --- | --- | --- | --- | --- | --- |
| ஐஓ | செவ்வாய் | வெள்ளி | நிலா | புதன் | மேலும் காண்க |

### ஐஓ
வண்ண படிமம், கலிலியோ கலம் எடுக்கப்பட்டது]]  
**ஐஓ** *(Io)*, எனும் இது, சூரியனிலிருந்து ஐந்தாவது கோளான யூபிடர் (*Jupiter*) எனப்படும் வியாழனின் நிலவாகும். சூரிய குடும்பத்தில் அதிக செயலிலுள்ள எரிமலை அமைப்புகளை கொண்டுள்ள இது, அதன் எரிமலைகள் கந்தகம், மற்றும் கந்தக டைஆக்சைடு, அத்துடன் கருங்கல் (*Basalt*), அல்ட்ராசல்பூரிக் (*Ultramafic rock*), சிலிகேட்டு (*silicate*) எரிமலைக் குழம்புகள் போன்றவற்றை வெளியேற்றப்படுவதாக நம்பப்படுகிறது.  

### செவ்வாய்

**செவ்வாய்** *(Mars)* கோளில் பல கேடய எரிமலைகள் உள்ளன, சூரிய குடும்பத்தில் உள்ள பெரிய எரிமலை உட்பட, ஆனால் அவை அனைத்தும் அழிந்துவிட்ட இல்லை என்றால் செயலற்று இருப்பதாக அறியப்பட்டது.  

### வெள்ளி
**வெள்ளி** *(Venus)* கோளில் செயல்படும் எரிமலைகள் இருப்பதாக சில ஆய்வுகள் கூறுகின்றன. நாசா விண்கலத்தால் எடுக்கப்பட்ட தொலைக்கண்டுணர்வி படிமங்கள், வெள்ளி கோளின் மேற்பரப்பில் எரிமலைகள் இருக்கும் சாத்தியக்கூறுகளைக் காட்டுகின்றன.  

### நிலா
**நிலவில்** *(Moon)* எரிமலைகள் இருந்தன என்பதற்கு பல சான்றுகள் உள்ளன. குறிப்பாக, பண்டைய எரிமலை வெடிப்புகள் மற்றும் எரிமலைக் குழாய்கள் போன்றவை நிலவில் காணப்படுகின்றன. நிலவின் மேற்பரப்பில் காணப்படுபவை பற்றவைப்புப் பாறைகள், அவை எரிமலைக்குழம்புகளால் உருவானவை. மேலும், நிலவில் உள்ள கண்ணாடி மணிகள், அது 120 மில்லியன் ஆண்டுகளுக்கு முன்பு வரை எரிமலை செயல்பாட்டில் இருந்ததற்கான சான்றுகளைக் கொண்டுள்ளன.  

### புதன்
**புதன் ** *(Mercury)* கோளில் முன்பு எரிமலையின் செயல்பாடு இருந்திருக்கிறது, ஆனால் அது சுமார் 3.5 பில்லியன் ஆண்டுகளுக்கு முன்பு முடிவுக்கு வந்துவிட்டதாக ஆராய்ச்சியாளர்கள் கூறுகின்றனர். புதனின் மேற்பரப்பு, எரிமலை வெடிப்புகளால் உருவாக்கப்பட்ட பண்டைய எரிமலை ஓட்டங்களைக் கொண்டுள்ளது, அவை புதனின் புவியியல் பரிணாமத்தைப் பற்றிய நுண்ணறிவை வெளிப்படுத்துகின்றன.  

=
# கராச்சி மத்தியச் சிறை


**கராச்சி மத்தியச் சிறை** *(Central Prison Karachi)* பாக்கித்தானின் சிந்து மாகாணத்தில் இருக்கும் கராச்சி நகரில் அமைந்துள்ளது. இச்சிறையில் 6000 சிறைக்கைதிகள் அடைக்கப்பட்டுள்ளனர். பாக்கித்தானின் முன்னாள் இராணுவத் தளபதியும் அதிபருமான பெர்வேசு முசாரஃப் கொலை வழக்கில் குற்றம் சாட்டப்பட்டுள்ள கொலையாளிகள் உட்பட பல்வேறு தீவிரவாதிகளும் இவ்வெண்ணிக்கையில் அடங்குவர்.  

2007 ஆம் ஆண்டு இச்சிறைக்குள் நுண்கலைகள் பயிற்ருவிக்கும் பள்ளி ஒன்று நிறுவப்பட்டது. சிறைக் கைதிகளை பயனுள்ள குடிமக்களாக மாற்றும் உயர்ந்த நோக்கத்தில் சிக்கந்தர் அலி யோகி என்ற நுண்கலை ஆசிரியரை இச்சிறை பணியமர்த்தியுள்ளது
# குச்ரான்வாலா மத்தியச் சிறை



**குச்ரான்வாலா மத்தியச் சிறை** *(Central Jail Gujranwala)* பாக்கித்தானின் பஞ்சாப் மாகாணத்தில் இருக்கும் குச்ரான்வாலா தொழில் நகரில் அமைந்துள்ளது.  
.  
## சிறைச்சாலை தொழில்கள்

1992 ஆம் ஆண்டு ஏற்பட்ட ஒரு கலவரத்தில் இச்சிறைச்சாலையில் உற்பத்தி செய்யப்பட்ட பொருள்கள் அனைத்தும் சாம்பலாக்கப்பட்டன. அப்போதிலிருந்து இங்கு பொருட்கள் எதுவும் உற்பத்தி செய்யப்படுவதில்லை.
# நம்பெருமாள் செட்டியார்

ஒன்றாகும்.]]  
**நம்பெருமாள் செட்டியார்** (*Thaticonda Namberumal Chetty*, பி. 1856 – இ. 3 திசம்பர், 1925) என்பவர் சென்னையைச் சேர்ந்த கட்டட ஒப்பந்தக்காரரும், பொறியாளரும் மற்றும் பெரும் செல்வந்தரும் ஆவார். இவர் சென்னையில் பெரிய, பேர் பெற்ற கட்டடங்களைக் கட்டியவர்.  

## வாழ்க்கை நிலை
நம்பெருமாள் செட்டியார் வாழ்ந்த பகுதியைச் *செட்டிப்பேட்டை* என அழைத்தனர். அப்பெயர் சென்னையில், தற்பொழுது சேத்துப்பட்டு என்று அழைக்கப்பட்டு வருகிறது. இவரது இல்லம், 3 மாடிகள் 30 அறைகளுடன் வெள்ளை மாளிகை என்னும் பெயரில் சேத்துப்பட்டு மேம்பாலம் அருகில் உள்ளது. இந்த வீடு தற்போது அருங்காட்சியகமாக விளங்கி வருகிறது. இதுவல்லாமல் அப்பகுதியில் 99 வீடுகள் நம்பெருமாளுக்குச் சொந்தமாக இருந்துள்ளன.  

## தொழில் பணிகள்
சென்னையில் உள்ள உயர்நீதி மன்றக் கட்டடம், விக்டோரியா பொது மண்டபம், விக்ட்டோரியா நினைவுக் கட்டடம், கன்னிமரா நூலகம், சென்னை அருங்காட்சியகம், மதராஸ் வங்கி, ஒய். எம். சி. ஏ. கட்டடம் போன்ற பல கட்டடங்களைக் கட்டினார். சென்னையில் பல சிவப்பு நிறக் கட்டங்கள் இவரால் உருவாக்கப்பட்டன.  
பர்மா இரங்கூனிலிருந்து தேக்கு மரங்களை இறக்குமதி செய்தும் அவற்றை இலங்கை, இங்கிலாந்து, செருமனி, தென்னாப்பிரிக்கா போன்ற நாடுகளுக்கு ஏற்றுமதி செய்தும் வந்தார். திருச்சூர் டிம்பர் அண்ட் சா மில்ஸ் என்ற குழுமத்தின் நிருவாக இயக்குநராக இருந்தார். மகிழுந்து வாங்கிய முதல் இந்தியர் இவரே. இவர் வாங்கிய மகிழுந்து பிரான்சிலிருந்து வாங்கப்பட்டது.  

சிறிய டிராம் வண்டி செல்லக்கூடிய இருப்புப் பாதையைச் சொந்தமாக வைத்திருந்தார். மேலும் டிராம் வண்டியையும் வைத்திருந்தார்.  

## பிற பணிகள்
கணித மேதை இராமானுசன் எலும்புருக்கி நோயினால் துன்புற்றபோது அவரை அழைத்து வந்து, தங்க வைத்து, உணவு வசதியும் மருத்துவ வசதியும் செய்து கொடுத்தார். இராமானுசன் இறந்ததும் அவரது இறுதிச் சடங்கையும் முன் நின்று நடத்தினார்.  

## மதிப்புறு பட்டங்கள்
அவர் காலத்தில் ஆட்சி புரிந்த ஆங்கிலேய அரசு நம்பெருமாளுக்கு ராவ் சாகிப் பட்டம்,  ராவ் பகதூர் பட்டம் மற்றும் திவான் பகதூர் பட்டம் வழங்கிச் சிறப்பித்தது. இவருடைய வளமனைகள் சென்னை நகரை அழகுப் படுத்தின என்று 1900 ஆம் ஆண்டில் சென்னை மாநில ஆளுநர் ஆர்தர் ஏவலாக் பாராட்டினார்.
# அல் என்மா பேரங்காடி



**அல் என்மா பேரங்காடி** *(Al Enma Mall)* பகுரைன் நாட்டிலுள்ள கிழக்கு இரிஃப்பா நகரில் அமைந்துள்ள ஒரு பலவடுக்கு மாடி வணிக வளாகமாகும்  

என்மா பேரங்காடி 2012 ஆம் ஆண்டு 15 ஆம் தேதி பொதுமக்களுக்காகத் திறந்து வைக்கப்பட்டது. 55000 சதுர மீட்டர் பரப்பளவு கொண்டுள்ள இவ்வளாகத்தில் 600 வாகனங்களை நிறுத்துவதற்கான இட வசதி செய்யப்பட்டுள்ளது. பிரபலமான கீயண்ட் மீமிகை சங்கிலி சில்லறை வணிகக் குழுமம் பகுரைனில் தன்னுடைய இரண்டாவது கிளையை அல் என்மா பேரங்காடியில் திறந்துள்ளது.
# ஆதித்யா பூரி


**ஆதித்யா பூரி** என்பவர் எச்டிஎப்சி வங்கியின் மேலாண்மை இயக்குநராக 1994 ஆம் ஆண்டு முதல் இருந்து வருபவர்.  
பார்ச்சுன் தொழில் தலைவர்கள் 2016 பட்டியலில் ஆதித்யா பூரி 36ஆவது இடத்தில் உள்ளார்.  

பஞ்சாப் மாநிலம் குருடாசுப்பூர் மாவட்டத்தைச் சேர்ந்த ஆதித்யா பூரி சண்டிகரில் பஞ்சாப் பல்கலைக்கழகத்தில் வணிகவியல் பட்டப்  
படிப்பும், பின்னர் பட்டயக் கணக்காளர் படிப்பும் முடித்தவர்.  

1992 இல் மலேசியா சிட்டி வங்கியில் முதன்மை அதிகாரியாகப் பணியாற்றினார். பின்னர் எச்டிஎப்சி வங்கியின் மேலாண்மை இயக்குநராக 1994 இல் பொறுப்பேற்றார். தனியார் வங்கியின் தலைவர்களில் அதிக சம்பளம் வாங்கும் நபராக முதலிடத்தில் இவர் உள்ளார். திரைப்பட நடிகை அம்ரிதா புரி இவரது மகள் ஆவார்.  

## பெற்ற சிறப்புகள்
பரோன்ஸ் என்னும் அமெரிக்க நிதி இதழ் ஆதித்யா பூரியை 30 சிறந்த முதன்மை செயல் அதிகாரிகள் பட்டியலில் ஒருவராகச் சிறப்பித்துள்ளது.  

## மேற்கோள்
# பகுரைன் பேரங்காடி


**பகுரைன் பேரங்காடி** *(The Bahrain Mall)* பகுரைன் நாட்டிலுள்ள மிகப்பெரிய நகரமான மனாமா நகரில் இருக்கும் சனாபிசு கிராமத்தில் அமைந்துள்ள ஒரு பலவடுக்கு மாடி வணிக வளாகமாகும்.  

பகுரைன் பேரங்காடியானது 70000 சதுர மீட்டர் பரப்பளவு கொண்டுள்ள இவ்வளாகத்தில் 1,600 வாகனங்களை நிறுத்துவதற்கான இட வசதி செய்யப்பட்டுள்ளது. பகுரைன் வணிக வளாகத்திற்கு ஆண்டிற்கு 4,80,000 பார்வையாளர்கள் வந்து போவதாக தகவல்கள் தெரிவிக்கின்றன.
# அமெரிசியம்(III) புரோமைடு



**அமெரிசியம்(III) புரோமைடு** *(Americium(III) bromide)* என்பது AmBr<sub>3</sub> என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். அமெரிசியம் மற்றும் புரோமின் தனிமங்கள் சேர்ந்து உருவாகும் இச்சேர்மம் அமெரிசியம் முப்புரோமைடு என்ற பெயராலும் அழைக்கப்படுகிறது. படிகத்தன்மை திடப்பொருளான இச்சேர்மத்தில் அமெரிசியம் +3 என்ற ஆக்சிசனேற்ற நிலையில் உள்ளது.
# பிலிப்பீன்சில் விளையாட்டு


**பிலிப்பீன்சில் விளையாட்டு** (*Sports in the Philippines*) என்பது பிலிபினிய கலாசாரத்தின் ஒரு முக்கிய பகுதியாக விளங்குகிறது. பிலிப்பீன்சில் கூடைப்பந்தாட்டம், இறகுப்பந்தாட்டம், குத்துச்சண்டை, கால்பந்து, பில்லியார்ட்சு, டென்னிசு கைப்பந்தாட்டம் ஆகிய ஆறு பிரதான விளையாட்டுகள் முக்கிய இடத்தை வகிக்கின்றன. பிலிப்பீன்சு வெப்பமண்டல நாடாக இருக்கின்ற போதிலும், உறைபனிச்சறுக்கு இங்கு பிரபலமாக விளங்குகின்றது. தடகள விளையாட்டுகள், பாரம் தூக்குதல், தற்காப்புக் கலைகள் போன்ற விளையாட்டுகள் பிலிப்பீன்சில் பிரபல பொழுதுபோக்குகளாகக் காணப்படுகின்றன.  

இவை தவிர அடிபந்தாட்டம், பௌலிங், நீச்சல், டைக்குவாண்டோ, மற்போர், ஆழ்நீர் தாவுதல், கயகிங், பாய்மரப் படகோட்டம், சேவல் சண்டை, குதிரை ஓட்டம், துடுப்பாட்டம், அவுஸ்திரேலியக் காற்பந்தாட்டம், மோர்ட்டார் ஓட்டம், செபாக் டக்ரோ, ஜெய் அலை போன்ற விளையாட்டுக்களும் குறிப்பிடத்தக்கன. இங்கு சேவல் சண்டை மிகவும் பரந்த அளவில் பிலிப்பீன்சில் காணப்படுகின்றது. இது பரந்த மக்கள் கூட்டத்தைக் கவர்கின்றது. இவர்கள் பறவைகள் சண்டை முடிவிற்கு பணயம் வைக்கின்றனர்.
# மது லிமாயி


**மது லிமாயி** (Madhu Limaye) (1922-1995) சோசலிசக் கொள்கையில் பிடிப்பு கொண்ட இந்திய அரசியல்வாதியாவார். ஜார்ஜ் பெனாண்டசுடன், ராம் மனோகர் லோகியாவின் சீடராக விளங்கியவர் மதுலிமாயி. இந்திராகாந்தி அறிவித்த ஜூன் 1975 – 1977 நெருக்கடி நிலைக்கு எதிராகப் போராடியதால், சூலை 1975 முதல் பிப்ரவரி 1977 முடிய சிறையில் தள்ளப்பட்டார். பின்னர் 1977-இல் இந்திய நடுவண் அரசின் பிரதமராக இருந்த மொரார்ஜி தேசாயின் தலைமையில் ஜனதா தளம் கட்சியின் அரசு அமையப் பாடுபட்டவர்.  

மொரார்ஜி தேசாயின் கூட்டு அமைச்சரவையில் இருந்த ஜனதா கட்சியில் இணைந்து விட்ட, பாரதீய ஜன சங்க நாடாளுமன்ற உறுப்பினர்கள், ராஷ்டிரிய சுயம் சேவாக் சங்கத்திலும் தொடர்ந்து உறுப்பினர்களாக இருக்கும் இரட்டை உறுப்பினர் நிலைக்கு எதிராக, மத்திய அமைச்சர்களான ராஜ் நாராயணன் மற்றும் கிருஷண் காந்த் ஆகியவர்களுடன் இணைந்து, மொரார்ஜி தேசாய்க்கு எதிராக குரல் கொடுத்தவர்.  

இரட்டை உறுப்பினர் சர்ச்சையால் ஜன தளத்தில் இணைந்திருந்த, ஜன சங்க கட்சி நாடாளுமன்ற உறுப்பினர்கள், ஜனதா தளத்திலிருந்து வெளியேறி பாரதீய ஜனதா கட்சியை துவக்கியதாலும், ஜனதா தள கட்சியின் தங்களது ஆதரவை விலக்கிக் கொண்டதாலும், 1979-இல் மொரார்ஜி தேசாய் பிரதமர் பதவியிலிருந்து விலக நேரிட்டது.  

## இளமை
இராமச்சந்திர மாதவ லிமாயிக்கு 1 மே 1922-இல் புனேயில் பிறந்தவர். புனே பெர்கூசன் கல்லூரியில் படித்தவர். இந்திய தேசிய காங்கிரசு கட்சியில் சேர்ந்து, பின்னர் இந்திய சோசலிச கட்சியில் இணைந்து இந்திய விடுதலைப் போராட்டத்தில் கலந்து கொண்டதால் , 1940 - 1945 முடிய ஐந்தாண்டுகள் சிறைவாசம் அனுபவித்தவர்.  

### சோசலிசவாதி
1947-இல் ஆண்ட்வெர்ப் நகரத்தில் நடைபெற்ற அனைத்துலக சோசலிசவாதிகளின் மாநாட்டில் கலந்து கொண்டவர். 1948-இல் நடைபெற்ற இந்திய சோசலிசக் கட்சியின் செயற்குழு உறுப்பினராகவும், 1949 – 1952-களில் சோசலிசக் கட்சியின் இணைச்செயலராகவும் பணியாற்றியவர். 1952-இல் சோசலிசக் கட்சி, பிரஜா சோசலிஸ்ட் கட்சி மற்றும் சம்யுக்த சோசலிஸ்ட் கட்சி என இரண்டாக பிளவுபட்ட போது, மது லிமாயி, பிரஜா சோசலிஸ்ட் கட்சியின் இணைச்செயலராகத் தேர்ந்தெடுக்கப்பட்டார்.  

### கோவா விடுதலை இயக்கம்
1955-இல் கோவா விடுதலை இயக்கத்தில் பங்கு கொண்டதால் மது லிமாயி 12 ஆண்டு சிறைவாசம் அனுபவித்தார்.  
சிறையில் இருக்கும் போது கோவா விடுதலை இயக்கமும் மது லிமாயியும் எனும் நூலை எழுதினார். இந்நூல் மது லிமாயியின் இறப்பிற்குப் பின்னர் 1996-இல் வெளியிடப்பட்டது.  

### நாடாளுமன்ற உறுப்பினர்

மது லிமாயி, 1958-1959 ஆண்டுகளில் சோசலிசக் கட்சியின் தலைவராகவும், பின்னர் 1967-1968 ஆண்டுகளில் நாடாளுமன்ற சம்யுக்த சோசலிஸ்ட் கட்சியின் நாடாளுமன்றத் தலைவரகவும், 1967-இல் நான்காவது இந்திய நாடாளுமன்றத்தின் சோசலிசக் குழு நாடாளுமன்ற உறுப்பினர்களின் தலைவராக செயல்பட்டார்.  

நாடாளுமன்ற உறுப்பினராக:  
- (i) மூன்றாவது மக்களவை, 1964—67
- (ii) நான்காவது மக்களவை, 1967—70
- (iii) ஐந்தாவது மக்களவை, 1973—77
- (iv) ஆறாவது மக்களவை, 1977–79.

### ஜனதா கட்சி
இந்திரா காந்திக்கு எதிராக ஜெயபிரகாஷ் நாராயண் நடத்திய இயக்கத்தில் பங்கு கொண்டு, சோசலிசக் கட்சிகள், சுதந்திரா கட்சி, பாரதீய ஜனசங்கம் ஆகிய கட்சிகளை ஒருங்கிணைத்தார். பின்னர் ஜனதா தளம் கட்சியின் பொதுச் செயலராக 1 மே 1977 முதல் 1979 முடிய பணியாற்றிவர். 1982 முதல் அரசியலிருந்து முழு ஓய்வு பெற்ற பின்னர், அறுபதிற்கும் மேற்பட்ட நூல்களை எழுதினார். அவைகள் ஆங்கிலம், மராத்தி மற்றும் இந்தி மொழிகளில் வெளி வந்துள்ளன.